Ribut Tropika Senyar

**Ribut Tropika Senyar** ialah siklon tropika yang sangat jarang berlaku, boleh membawa maut, dan membawa hujan lebat, banjir teruk, serta tanah runtuh ke Semenanjung Tanah Melayu dan Sumatera pada akhir November 2025. Ribut tropika ini merupakan lekukan tropika ketiga belas dan siklon ketiga sepanjang musim taufan Lautan Hindi Utara 2025, yang terbentuk di Selat Melaka daripada kawasan tekanan rendah pada 22 November 2025. Ribut ini bermula dengan gangguan tropika yang menuju ke arah barat, bertambah teruk menjadi lekukan tropika, kemudian menjadi lekukan tropika teruk pada 25 November. Ia kemudiannya menjadi lebih kuat menjadi ribut tropika sebelum mendarat di utara Sumatera berhampiran tengah malam pada 26 November 2025, kemudian bergerak selari dengan pantai Sumatera. Ia merupakan taufan tropika kedua yang didokumentasikan di Selat Melaka selepas Ribut Tropika Vamei pada tahun 2001, dan yang pertama terbentuk di Selat Melaka yang pernah direkodkan.

Saki baki ribut Senyar bergerak merentasi Malaysia dan muncul kembali di Laut China Selatan pada 28 November setelah Agensi Meteorologi Jepun mula mengesannya. Pusat Amaran Taufan Bersama juga kembali untuk mengeluarkan amaran dengan menyatakan yang ribut tersebut telah bergerak ke lembangan Pasifik Barat dan terbentuk semula.

Ribut Tropika Senyar menyebabkan banjir besar dan tanah runtuh merentasi kawasan tengah dan selatan Thailand (terutamanya Hat Yai), semenanjung Malaysia dan Sumatera, Indonesia, sehingga mengorbankan melebihi 520 mangsa di ketiga-tiga negara itu. Sekurang-kurangnya 282 kematian, 620 kecederaan dan 280 kehilangan dilaporkan di Indonesia, dengan kesemua kes itu berlaku di wilayah Sumatera Utara, Sumatera Barat dan Aceh. Di negara Thailand pula sebanyak 263 kematian dilaporkan merentasi 14 wilayah dengan di Songkhla sahaja sudah mencatat lebih kurang 200 kematian berlaku.

## Sejarah meteorologi
Pada 20 November 2025, Jabatan Meteorologi India (IMD) mula mengesan kewujudan peredaran udara atas di Selat Melaka. Pada 22 November 2025, kawasan tekanan rendah terbentuk hasil daripada peredaran itu. Pada 25 November 2025, kawasan tekanan rendah menjadi lekukan apabila ia bergerak ke arah barat. Pusat Amaran Taufan Bersama (JTWC) juga mengeluarkan amaran pembentukan siklon tropika dan menetapkan sistem itu sebagai Siklon Tropika *04B* kerana ia mempamerkan kawasan peredaran tahap rendah yang sebahagiannya terdedah tetapi jelas bentuknya. Kemudian pada hari itu, lekukan tersebut bertambah teruk menjadi lekukan tropika teruk apabila perolakan berkembang dan berterusan. Walau bagaimanapun, pemkembangan lanjut lekukan itu terhad kerana berdekatan dengan tanah. Sistem itu mendarat di timur laut Sumatera hampir tengah malam dan mula merosot akibat peningkatan ricih angin. Pada awal 26 November, IMD memberikan nama *Senyar* kepada sistem siklon tersebut. Sistem ini berlalu sepanjang pantai Sumatera dan menjadi lemah, dengan pusat peredaran peringkat rendah yang kecil. Pada 27 November, Senyar telah melemah kepada tahap lekukan kuat sewaktu ia bergerak ke arah timur.  Ia kemudian semakin melemah kepada tahap lekukan setelah muncul semula di Selat Melaka pada hari itu. Agensi Meteorologi Jepun (JMA) menyebutnya sebagai lekukan tropika setelah merentasi 100ºE, sebelum ribut itu mendarat buat kali kedua di Selangor, bergerak merentasi Semenanjung Malaysia, dan IMD mengeluarkan makluman terakhir pada sistem ribut itu apabila ia melemah menjadi kawasan tekanan rendah enam jam kemudian. Ribut Senyar terus ke timur dengan perlahan pada petang hari itu, dengan mengekalkan keamatan lekukan tropikanya. JMA meneruskan penjejakan ribut Senyar sebagai lekukan tropika pada 28 November setelah ia muncul dalam Laut China Selatan dan bergerak ke arah timur laut. JTWC juga mula untuk memantaunya sekali lagi dengan kod *34W*, dan menyatakan yang ia merupakan pembentukan semula ribut Senyar.

## Impak

### Thailand
Banjir di Thailand mengganggu 3.6 juta orang dengan 1.2 juta rumah, dan menyebabkan banjir pada 20 wilayah, utamanya di wilayah-wilayah selatan. Sekurang-kurangnya 263 kematian telah dilaporkan dalam negara itu, dengan anggaran 200 Wilayah Songkhla, 19 di Wilayah Phra Nakhon Si Ayutthaya, 9 di Wilayah Nakhon Si Thammarat, 6 di wilayah Pattani, 5 di setiap wilayah Yala dan Satun, 4 di setiap wilayah Narathiwat dan Phattalung, 3 di setiap wilayah Sing Buri dan Suphan Buri, 2 di wilayah Trang dan 1 di setiap wilayah Phitsanulok, Nonthaburi dan Pathum Thani.

Setakat tarikh 28 November, banjir di wilayah Songkhla telah memusnahkan 2 rumah dan merosakkan 1,074 rumah lain, berserta 228 jalan, 12 jambatan, 41 sekolah dan 38 kuil. Kesan banjir paling teruk boleh dilihat di Hat Yai disebabkan oleh kedudukan geografinya berserta kekurangan sistem saliran air. Bandar tersebut telah merekodkan jumlah hujan terbanyak dalam tempoh masa 300 tahun terdekat;  dalam masa sehari. Air bah di sana telah mencecah kedalaman , sehingga menyebabkan seramai 7,000 pelancong asing terkandas. Kemusnahan akibat banjir di Thailand dianggarkan sekitar 11.8–23.6 bilion baht (US$366–732 juta). 

### Malaysia
Banjir turut berlaku di Semenanjung Malaysia, sehingga menyebabkan pemindahan 21,000 orang mangsa melibatkan 10 negeri Malaysia. Sekurang-kurangnya 2 orang telah meninggal dunia akibat banjir di Kelantan.

## Lihat juga
* Siklon tropika pada tahun 2025
* Cuaca tahun 2025
* Siklon tropika di Malaysia
* Siklon tropika di Indonesia
* Senarai siklon tropika berhampiran Khatulistiwa
* Taufan Sandy

## Rujukan